Diari Oficial de la Generalitat Valenciana


Sumari del DOGV 2804, del 02-08-1996 (1996/838960)

ORDRE de 26 de juliol de 1996, de la Conselleria de Treball i Afers Socials, per la qual es convoquen per a 1996 diverses ajudes per al foment de l'ocupació dels extreballadors de les empreses que es dedicaven a l'estampació tèxtil per aerografia afectats per la síndrome Ardystil.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2804

Data del DOGV
:   02-08-1996

Secció del DOGV
:   ALTRES DISPOSICIONS

Número del document
:   1996/838960


Data del document
:   26-07-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 26 de juliol de 1996, de la Conselleria de Treball i Afers Socials, per la qual es convoquen per a 1996 diverses ajudes per al foment de l'ocupació dels extreballadors de les empreses que es dedicaven a l'estampació tèxtil per aerografia afectats per la síndrome Ardystil.   
Entre les mesures de foment d'ocupació impulsades per la Conselleria de Treball i Afers Socials figuren les destinades a persones que, per la seua específica problemàtica, tenen difícil l'accés al món laboral. Aquest és el cas dels extreballadors d'empreses que es dedicaven a l'estampació tèxtil per aerografia i que hi van resultar afectats en la salut.  
Per tot això, la Conselleria de Treball i Afers Socials ha considerat arbitrar mesures perquè els empresaris contracten persones que pertanyen a l'esmentat col·lectiu i perquè les mantinguen en el seu lloc de treball.  
A més a més, la Conselleria de Treball i Afers Socials ha destinat a aquest col·lectiu alguna de les noves fórmules de formació desplegades últimament i que comporten la percepció de beques per un import similar al salari mínim interprofessional. L'objectiu d'aquestes noves fórmules de formació és facilitar la inserció laboral dels seus beneficiaris en dotar-los de coneixements teòrics i d'habilitats pràctiques que els permeten, d'una banda, evitar la potencial tendència a la marginació, i per l'altra, respondre a alguna necessitat socioeconòmica detectada.  
En virtut de tot això, i en ús de les facultats que em confereix l'article 47 de la Llei d'Hisenda Pública de la Generalitat Valenciana,  
ORDENE  
TíTOL I  
Disposicions generals  
Article 1. Objectius  
1. La Conselleria de Treball i Afers Socials estableix mitjançant aquesta ordre i per a l'exercici 1996, un programa unificat de foment d'ocupació als extreballadors de les empreses dedicades a l'estampació tèxtil per aerografia, afectats per la síndrome Ardystil, i que van paralitzar les activitats per acord del Consell de data 20 d'octubre de 1992, publicat en el Diari Oficial de la Generalitat Valenciana el 29 d'octubre de 1992.  
2. Aquest programa consisteix en ajudes a:  
- La contractació i el manteniment del lloc de treball dels extreballadors en qüestió.  
- Altres ajudes.  
TíTOL II  
Ajudes a la contractació i al manteniment   
del lloc de treball  
Article 2. Destinataris  
Podran acollir-se a aquesta mesura de foment d'ocupació les persones físiques o jurídiques amb àmbit d'actuació a la Comunitat Valenciana, que ocupen menys de 50 treballadors, que realitzen una activitat, amb ànim de lucre o sense, que contracten treballadors afectats per la síndrome Ardystil, sempre que posseïsquen i complisquen els requisits i les condicions que es recullen en els articles següents.  
A aquest efecte, es considerarà creació de llocs de treball aquells la provisió dels quals es realitze en centres de treball radicats a la Comunitat Valenciana, mitjançant contractes de treball de qualsevol naturalesa, que hagueren estat fets d'acord amb la legislació vigent, sempre que siguen de jornada completa i de duració mínima de tres anys, se n'exclou el contracte d'aprenentatge.  
Article 3. Ajudes i quantia  
1. Les ajudes que s'estableixen en el programa de contractacions regulat en aquesta ordre, tenen el concepte de subvenció per contractació.  
2. La quantia de les ajudes per contracte laboral de duració mínima de tres anys i jornada completa, formalitzat a partir de l'entrada en vigor d'aquesta ordre, amb algun treballador afectat per la síndrome Ardystil, serà de 750.000 pessetes.   
TíTOL III  
Altres ajudes  
Article 4. Altres ajudes  
La Conselleria de Treball i Afers Socials subvencionarà a l'ocupador la part del salari corresponent al temps que el treballador contractat s'absente del lloc de treball, motivat per revisions mèdiques periòdiques o per prescripció facultativa; per al càlcul del temps ocupat es tindrà en compte la remuneració del treballador, inclosos tots els components salarials, i caldrà presentar-ne un justificant expedit per un facultatiu competent.  
Igualment, la Conselleria de Treball i Afers Socials pagarà a l'ocupador les quantitats que corresponga, durant aquest exercici, segons la normativa laboral vigent, per les baixes per incapacitat laboral en concepte de salari o cotització de les persones afectades per la síndrome Ardystil, sempre que siguen a causa de malaltia comuna o derivada de la síndrome. Per al pagament de la quantitat que pertoque haurà de presentar la nòmina del treballador, i també el document acreditatiu del període de baixa laboral.  
Les empreses que, reunint les condicions específiques d'aquesta ordre, tinguen a hores d'ara contractats o afectats clínics de la síndrome, podran acollir-se a les ajudes descrites en aquest article.  
TíTOL IV  
Disposicions comuns  
Article 5. Requisits dels ocupadors  
Les persones físiques o jurídiques esmentades en els articles tercer i quart hauran d'acreditar aquests requisits:  
1. Realitzar una activitat de caràcter empresarial, professional, o de caràcter social sense ànim de lucre, a l'àmbit territorial de la Comunitat Valenciana.  
2. Estar inscrits com a persones o entitats d'ocupació en els règims de la Seguretat Social en què existisca afiliació de treballadors a compte d'altri.  
3. Estar al corrent de les obligacions tributàries i de la Seguretat Social, abans de la finalització del termini de presentació de sol·licituds, d'acord amb allò establit en l'article 2 de l'Ordre de 30 de maig de 1996 (DOGV 21.06.96).  
3.1. Es considerarà que estan al corrent de les obligacions tributàries quan hi concórreguen aquestes circumstàncies:  
a) Estar donats d'alta en l'impost d'activitats econòmiques quan realitzen activitats subjectes a aquest impost.  
b) Haver presentat, si hi estigueren obligats, les declaracions de l'IRPF i/o de societats i les corresponents declaracions per pagaments fraccionats, a compte o retencions que procedisca en cada cas.  
c) Haver presentat, si hi estigueren obligats, les declaracions periòdiques per l'IVA i la declaració resum anual.  
d) No existir amb l'administració autonòmica valenciana o estatal deutes de naturalesa tributària en període executiu. Tanmateix, a l'efecte d'expedició de les certificacions, es considerarà que les empreses es troben al corrent en el compliment de les seus obligacions tributàries quan els deutes estiguen ajornats, fraccionats o se n'haguera acordat la suspensió amb motiu de la impugnació de les corresponents liquidacions.  
3.2. Es considera que s'està al corrent de les obligacions davant de la Seguretat Social quan hi concórreguen aquestes circumstàncies:  
a) Estar inscrit en el sistema de la Seguretat Social i, si escau, si es tractara d'un empresari individual, afiliat i en alta en el règim que corresponga d'acord amb l'activitat.  
b) Haver afiliat, si escau, i haver donat d'alta els treballadors que hi presten serveis.  
c) Haver presentat els documents de cotització corresponents a les quotes de la Seguretat Social.  
d) Estar al corrent en el pagament de les quotes o d'altres deutes en la Seguretat Social.  
e) A l'efecte de l'expedició de certificacions, es considera que les empreses es troben al corrent de les obligacions amb la Seguretat Social quan estiguen ajornades, fraccionades o se n'haguera acordat la suspensió amb motiu de la impugnació d'aquests deutes.  
3.3. Les circumstàncies anteriors s'acreditaran mitjançant la certificació administrativa expedida per l'organisme competent, llevat de l'alta en l'impost d'activitats econòmiques, que es realitzarà mitjançant la presentació de l'alta i de l'últim rebut de l'impost. L'any en què l'empresa no estiguera obligada a presentar les declaracions o els documents a què fan referència els paràgrafs anteriors, haurà d'acreditar aquesta circumstància mitjançant declaració responsable.  
3.4. En cas de no expedir-se la certificació en el termini de 20 dies naturals des que haguera sigut sol·licitada, podrà presentar amb el mateixos efectes la sol·licitud de certificació, sense perjudici de la obligació de presentar els corresponents certificats en el moment de la notificació de la resolució de concessió.  
Article 6. Requisits dels treballadors  
Els treballadors i les treballadores que siguen contractats amb la finalitat d'acollir-se als beneficis establits en aquesta ordre hauran de reunir aquests requisits:  
1. Pel que fa a la situació de desocupació, els exigits per la legislació bàsica d'ocupació, i hauran d'estar inscrits com a desocupats o desocupades en les corresponents oficines d'ocupació de l'INEM o en qualsevol altra agència privada de col·locació, amb àmbit d'aplicació a la Comunitat Valenciana, amb la pertinent actualització de la targeta de demanda d'ocupació.  
2. No podran estar en les situacions següents respecte de l'ocupador:  
2.1. Ser soci, comuner o membre del consell d'administració de l'entitat sol·licitant.  
2.2. Tenir relació conjugal o familiar per consanguinitat o afinitat fins al segon grau inclusivament amb l'ocupador.  
3. Justificació d'estar inclòs entre els afectats per la síndrome Ardystil. Aquesta justificació es realitzarà pel treballador mitjançant una certificació de la unitat corresponent.   
Article 7. Obligacions dels ocupadors  
Sense perjudici de les obligacions i dels drets que l'ordre laboral estableix per als ocupadors, es declaren aquestes:  
1. Formalització dels contractes per escrit.  
2. Donat cas que el treballador contractat cause baixa en l'empresa, aquesta tindrà l'obligació de contractar un altre que reunisca idèntics requisits, en un termini màxim d'un mes comptador des del cessament d'aquest, fins a l'acabament total de la duració del contracte subvencionat. Aquesta circumstància haurà de ser comunicada a l'òrgan que va concedir la subvenció.  
3. Facilitar totes les dades i la informació, en qüestions relacionades amb les subvencions concedides, que els siguen requerides per la Conselleria de Treball i Afers Socials, i comunicar a aquesta les incidències i les variacions que es produïsquen en relació amb aquelles.  
4. Sotmetiment a les actuacions de control financer que corresponen a Intervenció General, en relació amb les subvencions i les ajudes concedides.  
5. Comunicar, a l'entitat que concedeix, l'obtenció d'ajudes per a la mateixa finalitat, procedent de qualsevol administració o ens públic.  
6. L'empresari haurà de complir la Llei 31/1995, de Prevenció de Riscos Laborals, i en especial, garantir de manera específica la protecció prevista en l'article 25 de l'esmentada norma.  
Article 8. Sol·licituds, documentació i terminis  
Els ocupadors, per tal d'obtenir les subvencions a la contractació, hauran de presentar una sol·licitud a què s'adjuntarà la documentació següent:  
1. Número d'identificació fiscal/CIF  
2. Acreditació de la personalitat jurídica si el sol·licitant és persona jurídica, o documentació que acredite l'existència, si escau, de la comunitat de béns.  
3. Certificat de dades de domiciliació bancària.  
4. DNI.  
5. Acreditació prèvia de desocupació dels treballadors contractats.  
6. Còpia o còpies del contracte correctament diligenciat per l'oficina d'ocupació corresponent, que hauran de formalitzar-se per escrit.  
7. Altes i/o afiliació dels treballadors contractats, en el règim de la Seguretat Social que corresponga.  
8. Declaració responsable de l'ocupador o de la persona amb poder suficient de mantenir el lloc de treball subvencionat un mínim de tres anys comptadors des de la data del contracte.  
Les sol·licituds es presentaran a la Conselleria de Treball i Afers Socials i s'adreçaran a la Direcció General de Treball, situada al passeig de l'Albereda, número 16, sense perjudici d'allò indicat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds d'ajudes regulades en l'article 3 finalitzarà el dia 30 de setembre d'aquest exercici. Les contractacions previstes en aquesta ordre hauran de realitzar-se a partir de l'endemà de la publicació d'aquesta.  
El termini de presentació de les ajudes regulades en l'article 4 és de 15 dies comptadors des de la revisió mèdica o incorporació al lloc de treball per l'alta laboral.  
Article 9. Competència, resolució i recursos  
La competència per a la instrucció i la concessió de les ajudes s'atribueix per delegació del conseller de Treball i Afers Socials al director general de Treball.  
El termini màxim de resolució de les ajudes serà d'un mes comptador des de la presentació de la sol·licitud. La manca de resolució expressa s'entendrà que produeix efectes desestimatoris de l'ajuda sol·licitada. Per a l'eficàcia de l'acte presumpte, caldrà sol·licitar la certificació d'acte presumpte d'acord amb allò previst en l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Quan la documentació aportada per a la instrucció de l'expedient siga incompleta o incorrecta, es requerirà l'interessat perquè, en un termini de 10 dies, rectifique la falta o presente la documentació pertinent, i se li indicarà en el mateix acte que, si no ho fa, es considerarà que ha desistit de la seua petició i s'arxivarà el seu expedient.  
Les resolucions que dicte per delegació el director general de Treball esgoten la via administrativa i contra elles es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la notificació o la publicació d'aquelles.  
Article 10. Pagament i justificació  
L'eficàcia de les resolucions de concessió de les subvencions sol·licitades estarà condicionada a la presentació de la documentació acreditativa esmentada en aquesta ordre. Un cop comprovats aquests aspectes i afegida la documentació a l'expedient, es procedirà al pagament d'una sola vegada, amb l'advertiment al beneficiari que ha de respectar estrictament el compliment de les obligacions que assumeix en percebre fons de caràcter públic.  
DISPOSICIONS FINALS  
Primera  
La concessió i la quantia de les ajudes regulades en aquesta ordre estaran condicionades al compliment dels requisits establits en la normativa general sobre la concessió d'ajudes públiques, en la Llei d'Hisenda Pública de la Generalitat Valenciana i en la mateixa ordre de convocatòria, i per l'existència de crèdit pressupostari adequat i suficient per a aquest fi, habilitat en els pressupostos de la Generalitat Valenciana vigents en l'exercici de 1996, i per l'aportació que realitze el Fons Social Europeu.  
Segona  
Es faculta el director de Treball perquè dicte les instruccions i les circulars que siguen necessàries per a l'execució d'allò indicat en aquesta ordre.  
Tercera  
La revisió, el control, l'avaluació i el seguiment dels expedients es regiran pels articles 16 i 17 de l'Ordre de 13 de març de 1996, de la Conselleria de Treball i Afers Socials, per la qual es regulen ajudes a la contractació per a 1996 (DOGV de 27 de març de 1996).  
Quarta  
Les ajudes establides per aquesta ordre per a l'exercici de 1996 es concediran a càrrec de la línia 403/000/96 del programa 322.10, del pressupost de despeses de la Generalitat Valenciana per a 1996, dotada amb un import global màxim de 81.586.184 de pessetes.  
Cinquena  
Aquesta ordre entrarà en vigor l'endemà de la publicació en el Diari Oficial de la Generalitat Valenciana i tindrà vigència enguany.  
València, 26 de juliol de 1996  
El conseller de Treball i Afers Socials,  
JOSÉ SANMARTíN ESPLUGUES